Kegyelem nektek és békesség Istentől a mi Atyánktól és az Úr Jézus Krisztustól!

Róm 13, 8-10  
*Senkinek se tartozzatok semmivel, csak azzal, hogy egymást szeressétek, mert aki a másikat szereti, betöltötte a törvényt. 9Mert ez a parancsolat: „ne paráználkodj, ne ölj, ne lopj, ne kívánd a másét”, és bármi más parancsolat ebben az igében foglalható össze: „Szeresd felebarátodat, mint magadat!” 10A szeretet nem tesz rosszat a felebarátnak. A szeretet tehát a törvény betöltése.*

Istenhez tartozó Gyülekezet!

Talán mindenki ismeri azt a „játékot”, mikor a csoport vezetője az elhagyott holmikat nem egyszerűen visszaadja, hanem beteszi egy zsákba és megkérdezi a közösséget, hogy: „mit érdemel az a bűnös, akinek a holmija a kezemben van?”. A csapat ezután közösen kijelöl egy feladatot és annak a bizonyos személynek, akié a kézben tartott tárgy, el kell végezni ahhoz, hogy visszakaphassa.  
Pál apostol a mai igénkben tulajdonképpen folytatja a gondolatmenetét, amiben oda jut el, hogy a tartozását igenis mindenkinek meg kell fizetnie. Beszél itt korábban az adóról, a vámról, a felsőbb hatalom tiszteletéről, de végül ezeket mind meghaladóan a másik ember, az embertárs, a hozzám hasonlóan elveszett bárány szeretetéig jut el. Azt mondja ki, hogy erre a szeretetre mindannyiunknak nem csak elhívása, de tartozása van. A 10. versben így azt mondja ki, mint alapvetést, hogy: „*A szeretet nem tesz rosszat a felebarátnak.”*.   
Tehát, ha te elfogadod az Isten szeretetét, az Ő kegyelmét, akkor nincs, azaz indok, nincs az az egyedi, vagy visszás helyzet, amikor bármilyen okot is találhatnál arra, hogy a legkisebb módon is árts, kárt okozz, vagy hagyd, hogy rossz történjen valakivel. „*A szeretet nem tesz rosszat a felebarátnak.”*

És akkor ezen a ponton mind magunkba nézhetünk és, ha őszinték vagyunk, akkor azt kiáltjuk erre válaszul, hogy: „de nekem igen is van okom”. Van okom, hogy ne bocsássak meg. Van okom, hogy hagyjam szenvedni a másikat, hiszen magának okozta a bajt és egyébként is megérdemelte. Van okom, hogy ne nyújtsam felé a kezem, hiszen még csak bocsánatot se kért. Van okom, hiszen szenvedtem miatta. Van okom, hiszen ő nem érdemli meg, hogy ilyen jó legyen neki. Van okom, hiszen ő egy gazember.  
Nekünk mindig van egy okunk. És ha az valamiért megcáfolódna, akkor vagy gyorsan befogjuk a fülünket, vagy úgy teszünk, mint Eötvös Gábor, a híres artista és zenebohóc a mutatványaiban, és mi is már kiáltjuk: „Van másik!”. Mert így van, mindig van egy másik, egy újabb indokunk is, hogy miért ne a szeretet „törvénye” szerint éljünk. Pedig tartozásunk van rá, hogy e szerint éljünk. Egy igen súlyos tartozás, amiről ugyan nem küldenek újabb és újabb értesítéseket, fenyegető üzeneteket, de azért mégsem kellene elfelednünk, hogy nem csak, hogy ott van, hanem bizonyos értelemben napról napra növeljük is. És nem, nem a kamatok miatt növekszik, hanem azért, mert újra és újra élünk vele.

Igen, nyilván mindenki érti már, hogy az Isten kegyelméről, a Krisztusban kapott szeretetről beszélek. Napról napra kérjük, elfogadjuk, hálát adunk érte, valljuk, hogy ez által lehet életünk, de valahogy mégis könnyedén megfeledkezel róla, mert mindig van egy okod, hogy miért ne kelljen neked is kegyelemmel, szeretettel élned, még akkor se, ha te magad abból élsz.

Jézus példázatát is ismerjük talán a szolgáról, akinek elengedi a Király a nagy tartozását, aztán ő a kis tartozás nem, hogy elengedni nem hajlandó a szolgatársának, hanem még csak haladékot sem ad a megfizetésére.   
Szeretetből élünk, az Isten szeretete által élünk, de mi nem akarunk szeretettel élni. Hát itt kapcsolnám be a kérdést Testvérek: „mit érdemel az a bűnös, akinek ilyen szeretetlen, hamis, hálátlan az élete?”.   
Még több kegyelmet, még több szeretetet, vagy mint a játékban, jöjjön inkább a büntető feladat?  
Tudjátok, hogy honnan tudhatjuk, hogy Isten a nagy betűs Szeretet? Onnan, hogy még ma sem számlát küld, még ma sem egy végső felszólítást küld, hanem még ma is, újra és újra kegyelmet. Növekszik a tartozásunk, de Ő azt mondja, hogy Krisztusért mindezt sztornózom, nullának tekintem ma is és holnap is. Ilyen pedig nincs a világi gondolkozásban, ennek a szeretetnek egész egyszerűen nincs értelme, logikája az ember számára, mert mi azt mondjuk, hogy nemhogy 77-szer, de még 7-szer se szabad megbocsátani valakinek, mert az már naivság, együgyűség, vakság.  
Isten azonban se nem vak, se nem együgyű, se nem naiv. Isten a Szeretet, és éppen ezért Nála nincs helye a számolgatásnak, Nála nincs helye a méricskélésnek, Nála nincs helye annak, hogy féljen a szeretet következményétől. Nála a Szeretetnek van helye. A féltő, kegyelmes, minden értelmet és reménységet meghaladó szeretetnek. Éppen ezért Nála mégsem igaz, hogy tartozunk Neki, nem tekinti így, mert Ő, a mi Urunk azt szeretné, hogy ne Neki tartozzunk, hanem, hogy Hozzá tartozzunk. Mert arra a kérdésre, hogy „mit érdemel az a bűnös…?” – arra egyértelmű, hogy az lenne ránk tekintve a válasz, hogy büntetést és kárhozatot. De Isten nem ezt kérdezi tőled se napról napra, hanem, hogy: „Akarsz-e Hozzám tartozni Krisztus által a szeretetben?”.  
Ez a kérdés feléd ma is. Ez a kérdés feléd minden nehéz pillanatban, minden vitás helyzetben, minden igazságtalanságban, minden sérelmedben, minden kísértésben: Akarsz-e az Isten szeretetéhez tartozni?  
Nem tartozni Neki, hanem Hozzá tartozni. Mert, ahogy János apostol írja: *„Ez a szeretet, és nem az, hogy mi szeretjük Istent, hanem az, hogy ő szeretett minket, és elküldte a Fiát engesztelő áldozatul bűneinkért. Szeretteim, ha így szeretett minket Isten, akkor mi is tartozunk azzal, hogy szeressük egymást. Istent soha senki nem látta: ha szeretjük egymást, Isten lakik bennünk, és az ő szeretete lett teljessé bennünk.”*.  
Isten szeret téged! Isten szeretetben akar megtartani téged! Isten a keresztet is vállalta érted, azért, hogy te tudj szeretni, hogy élhesd az Ő szeretetét. Innentől hozzád szól tehát a kérdés, innentől neked kell eldöntened, hogy akarsz-e ezzel a szeretettel élni? Akarod-e meghallani, megérteni és megélni, hogy: *„Szeresd felebarátodat, mint magadat!”*?  
Teljes meggyőződéssel állítom nektek, hogy ha így szeretnénk egymást, ha igazán élnénk az Isten valóságos szeretetét, ezt a striguláktól, kéz-kezet mos megoldásoktól és kifogásoktól mentes szeretetet, akkor pillanatokon belül nem csak, hogy megtelnének a templomaink, de fel se merülne, hogy bárki is távol akarjon maradni.   
Mert Testvérek nem a templom, az épület, vagy az egyház, mint intézmény az, ami kiüresedett valójában, hanem az ember szíve, az Istenben, a Teljes Szeretetben való hit. Ez az, ami kiüresedik, ez az, ami fáj, mikor kong az ürességtől!   
Amikor beszélgetek valakivel és azt mondja nekem, hogy „nem szoktam templomba járni, de azért hiszek”, akkor mindig az van bennem, mindig próbálok is így választ megfogalmazni valamiként, hogy nem itt van a probléma, hanem, hogy az Isten szeretetében, a Krisztus kegyelmében jársz-e, vagy valójában már oda is maximum csak nagyünnepeken látogatsz el?

Így értsétek meg, hogy mit jelent Pál apostolnak, ez a mai igénkben olvasott mondata, hogy: „*Senkinek se tartozzatok semmivel, csak azzal, hogy egymást szeressétek, mert aki a másikat szereti, betöltötte a törvényt.”*. Annyit kér tehát „csak” az Úr, hogy ha kérjük napról napra az Ő kegyelmét, az Ő szeretetét, akkor fogadjuk is végre el és éljünk is benne, éljük is meg! Erich Kästner, német írónak a Május 35 című könyvének egy fejezet címe jut eszembe - amikor a mi értetlenkedésünkre gondolok az Isten szeretetét látva, amikor próbáljuk ezt is valami elcserélhető, megvásárolható értékké formálni - ez a fejezet cím pedig így hangzik: „Belépő díj nincs! Gyerekek a felét fizetik!”. Mi is állunk a kegyelem mellett, az Isten szeretete mellett és bár valljuk, hogy Krisztusért ingyen, hit által kapjuk, mégis inkább megalkudnánk rá, mégis inkább próbáljuk törvények, szabályok, rendszerek sokaságába szorítani, mondjuk ki: tradíciók és pompás emberi okfejtések mögé zárni, hogy valahogy könnyebb legyen megokolni, hogy miért nem élek a teljes életemmel a nagy betűs Szeretetbe, Istenbe simulva.

Testvérek, nem fogok úgy csinálni, mintha a spanyolviaszt találnám fel, mintha valami újat mondanék most nektek. Sőt inkább hadd hangsúlyozzam, hogy az Úr nem csak, hogy régóta, hanem minden idő előtt már szeretetett téged és ezt próbálja örökké megértetni, megmutatni, elmondani neked, hogy: Szeret! Fájó, könnyörgő szívvel kér, hogy fogadd el Tőle ezt a szeretetet és légy részese ennek a szeretetnek te is, amivel Ő szereti minden embertársadat, minden elveszett bárányát, ahogy Luther mondja: minden egyes kegyelemre éhező koldusát. Hadd zárjam így most Augustinus, más néven Ágoston egyházatya szavaival: „*Ha látni akarjátok Istent, mindenetek megvan hozzá! Isten a szeretet*!” Lássátok meg tehát a szeretet által Istent és lássátok így a testvért is! Ámen